Barski ljetopis

Promocija knjige „Hitchcook i Marnie“ Aleksandra Bečanovića
2025-08-13
KNJIŽEVNI PROGRAM
Srijeda, 13. avgust u 21.00
Plato Doma kulture „Vladimir Popović Španac“
Promocija knjige „Hitchcook i Marnie“ Aleksandra Bečanovića
Moderatorka: Maja Hamel Bogojević

U srijedu, 13. avgusta u 21.00, na platou Doma kulture „Vladimir Popović Španac“, u okviru književnog programa 38. Barskog ljetopisa, biće promovirana knjiga „Hitchcock i Marnie“, najnovija publikacija crnogorskog pisca, filmskog kritičara i scenariste Aleksandra Bečanovića. Moderatorka večeri je Maja Hamel Bogojević.
Aleksandar Bečanović je istaknuta je figura crnogorske kulture. Objavio je pet zbirki poezije (Ulysses’ Distance, Being, The Pantry, Places in the Letter, Preludes and Fugues), zbirke kratkih priča (I am Waiting, What Will Happen Next, Obsession) i romane poput Arcueil — koji mu je donio Evropsku nagradu za književnost.
Pored toga, autor je dviju knjiga filmske teorije, uključujući Genre in the Contemporary Cinema, i urednik je monumentalnog Lexicon of Film Directors Dugogodišnji je filmski kritičar i saradnik Vijesti.
„Hitchcock i Marnie“ predstavlja izuzetno duboku i detaljnu analizu Hitchcockovog filma Marnie (1964) — jednog od njegovih najsloženiijih ostvarenja . Knjiga s više od 250 ilustracija razlaže film kadar po kadar, iznosi hermeneutička čitanja i istovremeno smješta Marnie u širi kontekst rediteljeve estetike i starog Hollywooda.
Promocija pod moderacijom nagrađene filmske kritičarke Maje Hamel Bogojević obećava analitičko veče o odnosu teorije i umjetnosti, autorovom pristupu filmskoj estetici i univerzalnosti teme slobode, sedukcije i psihologije koju Marnie donosi. Bečanović kroz ovu knjigu pokazuje ne samo erudiciju, već i sposobnost da Hitchcockov opus učini razumljivim i uzbudljivim i za širu publiku.

„Predmet Medeja“
2025-08-16
POZORIŠNI PROGRAM
21.30
Ljetnja scena Doma kulture „Vladimir Popović Španac”
PREMIJERA
„Predmet Medeja”
CNP i JU Kulturni centar Bar

Predstava „Predmet Medeja”, u režiji jednog od najznačajnijih slovenačkih i evropskih reditelja Diega de Bree, u koprodukciji JU Kulturni centar Bar i Crnogorskog narodnog pozorišta, premijerno će biti izvedena 16. avgusta u 21.30 na Ljetnjoj pozornici Doma kulture „Vladimir Popović Španac” dok je reprizno izvođenje zakazano za dan kasnije, 17. avgusta, takođe u 21.30.
„Medeja“ je jedno od najsnažnijih djela antičke tragedije, koja otvara pitanja ljubavi, izdaje, moći i ženske pozicije u društvu.
Uloge tumače: Nada Vukčević, prvakinja drame CNP-a, Jovan Dabović, Luka Stanković, Ivona Raković i Jelena V. Đukić.
Osim režije, de Brea potpisuje idejno rješenje predstave i dizajn svijetla (zajedno sa Dejanom Kalezićem i Sretenom Miloševićem), dramaturškinja je Kata Đarmati, kostimografkinja Lina Leković, a asistenti za dramaturgiju i kostimografiju su Sergej Pavlović i Maša Mirković. Obrada zvuka povjerena je Filipu Radeviću, a video i foto materijal potpisuju Duško Miljanić i Vukša Vujošević. Dubravka Drakić je zadužena za scenski govor, a izvršni producent predstave je Danilo Milatović.
Gledanje premijernog igranja moguće je isključivo uz pozivnice, dok su karte za reprizno izvođenje, 17. avgusta, dostupne u prodaji od 1. jula na blagajni Doma kulture.

„Predmet Medeja“
2025-08-17
POZORIŠNI PROGRAM
21.30
Ljetnja scena Doma kulture „Vladimir Popović Španac“
PREMIJERA
„Predmet Medeja“
CNP i JU Kulturni centar Bar

Predstava „Predmet Medeja“, u režiji jednog od najznačajnijih slovenačkih i evropskih reditelja Diega de Bree, u koprodukciji JU Kulturni centar Bar i Crnogorskog narodnog pozorišta, premijerno će biti izvedena 16. avgusta u 21.30 na Ljetnjoj pozornici Doma kulture „Vladimir Popović Španac“ dok je reprizno izvođenje zakazano za dan kasnije, 17. avgusta, takođe u 21.30.
„Medeja“ je jedno od najsnažnijih djela antičke tragedije, koja otvara pitanja ljubavi, izdaje, moći i ženske pozicije u društvu.
Uloge tumače: Nada Vukčević, prvakinja drame CNP-a, Jovan Dabović, Luka Stanković, Ivona Raković i Jelena V. Đukić.
Osim režije, de Brea potpisuje idejno rješenje predstave i dizajn svijetla (zajedno sa Dejanom Kalezićem i Sretenom Miloševićem), dramaturškinja je Kata Đarmati, kostimografkinja Lina Leković, a asistenti za dramaturgiju i kostimografiju su Sergej Pavlović i Maša Mirković. Obrada zvuka povjerena je Filipu Radeviću, a video i foto materijal potpisuju Duško Miljanić i Vukša Vujošević. Dubravka Drakić je zadužena za scenski govor, a izvršni producent predstave je Danilo Milatović.
Gledanje premijernog igranja moguće je isključivo uz pozivnice, dok su karte za reprizno izvođenje, 17. avgusta, dostupne u prodaji od 1. jula na blagajni Doma kulture.

Promocija knjige „Svjetionici jednog vremena, knj. 2“ Božidara Boška Miloševića
2025-08-18
bARS
Ponedjeljak, 18. avgust u 21.00
Plato Doma kulture „Vladimir Popović Španac“
Promocija knjige „Svjetionici jednog vremena, knj. 2“ Božidara Boška Miloševića

„Disco opera“ Big band Novi Sad - Zatvaranje festivala
2025-08-19
SVEČANO ZATVARANJE
Utorak, 19. avgust u 21.30
Ljetnja scena Doma kulture „Vladimir Popović Španac“
„Disco opera“
Big band Novi Sad
Na Ljetnjoj sceni Doma kulture „Vladimir Popović Španac“, u utorak, 19. avgusta, sa početkom u 21.30, zvanični festivalski program „Barskog ljetopisa“ biće svečano zatvoren koncertom pod nazivom „Disco opera“ u izvođenju Big benda Novi Sad.
Nakon zapaženog nastupa sa projektom „Rock opera“, ovaj renomirani orkestar publici donosi novo muzičko putovanje kroz najpoznatije teme disko muzike sedamdesetih i osamdesetih godina, u aranžmanima prilagođenim velikom revijskom sastavu.
Program čine numere nekih od najprepoznatljivijih izvođača iz tog perioda – Abba, Boney M, Bee Gees, Earth Wind & Fire, Michael Jackson, Stevie Wonder, Donna Summer, Aretha Franklin, Quincy Jones, Wild Cherry – uz bogatu instrumentaciju i vokalne aranžmane, u duhu savremenog simfonijskog izraza.
Orkestrom diriguje Fedor Vrtačnik, a u ulozi solista nastupaju:

Bojana Stamenov
Nevena Reljin
Zoran Šandorov
vokalni kvartet „Disco Sisters“
Gabor Bunford (tenor saksofon)
Ivan Blanuša (alt saksofon)

Koncert „Disco opera“ donosi spoj nostalgije i savremenog zvuka, namijenjen širokoj publici i ljubiteljima disko ritma.

Izložba „Gobleni – (U)Bod vremena“
2025-08-19
bARS
Utorak, 19. avgust u 20.00
Galerija „Velimir A. Leković“
Izložba „Gobleni – (U)Bod vremena“

Alpha / Alfa
2025-08-20
Alpha / Alfa
r: Julia Ducournau
Francuska, Belgija
2’ 8’’
*datum projekcije: 20. avgust u 21.00h

Uskrsnuće / Resurrection / Kuang ye shi dai
2025-08-21
Uskrsnuće / Resurrection / Kuang ye shi dai
r: Bi Gan
Kina, Francuska, Amerika
2’ 40’’
*datum projekcije: 21. avgust u 21.00h

Dva tužioca / Two Prosecutors / Zwei Staatsanwälte
2025-08-22
Dva tužioca / Two Prosecutors / Zwei Staatsanwälte
r: Sergey Loznitsa
Njemačka, Holandija, Letonija, Rumunija, Litvanija, Ukrajina
1’ 57’’
*datum projekcije: 22. avgust u 21.00h

Mlade majke / The Young Mother's Home / Jeunes mères
2025-08-23
Mlade majke / The Young Mother’s Home / Jeunes mères
r: Jean-Pierre Dardenne & Luc Dardenne
Francuska, Belgija
1’ 45’’
*datum projekcije: 23. avgust u 21.00h

Slučaj 137 / Case 137 / Dossier 137
2025-08-25
Slučaj 137 / Case 137 / Dossier 137
r: Dominik Moll
Francuska
1’ 55’’
*datum projekcije: 25. avgust u 21.00h

Nestanak Jozefa Mengelea / The Disappearance of Josef Mengele / Das Verschwinden des Josef Mengele
2025-08-26
Nestanak Jozefa Mengelea / The Disappearance of Josef Mengele / Das Verschwinden des Josef Mengele
r: Kirill Serebrennikov
Njemačka, Amerika, Meksiko, Francuska, Velika Britanija, Srbija
2’ 15’’
*datum projekcije: 26. avgust u 21.00h

Žao mi je, dušo / Sorry, Baby
2025-08-27
Žao mi je, dušo / Sorry, Baby
r: Eva Victor
Amerika, Španija
1’’ 43’’
*datum projekcije: 27. avgust u 21.00h

Svečano otvaranje: „Cigani lete u nebo“ na 39. Barskom ljetopisu
2026-07-05
POZORIŠNI PROGRAM
Ljetnja scena Doma kulture
5. jul u 21.30
Svečano otvaranje: „Cigani lete u nebo“ na 39. Barskom ljetopisu
U okviru pozorišnog programa, a povodom svečanog otvaranja 39. Festivala „Barski ljetopis“, u nedjelju, 5. jula sa početkom u 21.30 na Ljetnjoj sceni Doma kulture, biće izveden kultni mjuzikl „Cigani lete u nebo“ čuvenog Pozorišta na Terazijama iz Beograda. Predstava je rađena u režiji Vladimira Lazića, prema motivima pripovijetke „Makar Čudra“ Maksima Gorkog, i predstavlja jedno od najdugovječnijih i najpopularnijih ostvarenja na regionalnoj teatarskoj sceni.
Ovaj pozorišni spektakl, koji slavi više od dvije decenije uspješnog scenskog života i preko 400 izvođenja pred više od 200.000 gledalaca, donosi na scenu jednu od najpoznatijih i najstrastvenijih svjetskih ljubavnih priča – onu između prelijepe Ciganke Rade i ponosnog kradljivca konja Lojka Zobara. Kroz prepoznatljive, najljepše ruske pjesme Jevgenija Doge i specifičnu energiju mnogobrojnog ansambla, mjuzikl duboko ponire u pitanja lične slobode, ponosa, unutrašnjih lomova i društvenih normi. Likovi Gorkog su smjeli, ponosni i snažni ljudi, lišeni društvenih dogmi, za koje je zemlja pretesna i koji u odbrani svoje apsolutne slobode i razarajuće strasti uzlijeću pravo u nebo, ostavljajući publiku pred vječitim pitanjem: da li je vrijednije živjeti i umrijeti za ljubav ili za slobodu.
Renomirani autorski tim ove kultne produkcije čine kompozitor Jevgenij Doga, Vlasta Doležalova koja potpisuje prevod, i Gale Janković koji je uradio prevod pjesama. Za muzičke aranžmane bio je zadužen Vojkan Borisavljević, dok će izvođenjem dirigovati Milan Nedeljković. Adaptaciju teksta potpisuje Ivana Dimić, upečatljivu i nezaboravnu koreografiju kreirao je Krunoslav Simić, scenografiju Geroslav Zarić, a autentične kostime Snežana Šimić. Lektorski rad potpisuje Radovan Knežević.
Uloge su povjerene sjajnom glumačkom ansamblu i solistima beogradskog teatra. Lik čuvene starice Izergil tumači Dušica Novaković i Kristina Savić, dok u naslovnim i strastvenim ulogama Rade i Lojka Zobara ravnopravno nastupaju Olivera Bacić i Miona Marković, odnosno Ivan Bosiljičić. U ostalim ulogama publika će imati priliku da vidi Milana Tubića, Nikolu Bulatovića, Milana Antonića, Petra Đurđevića, Duška Radovića, Predraga Miletića, Milana Bosiljičića, Branka Đurića i Mariju Krulj. Glumačku ekipu dopunjuju i Jelena Arsić, Milica Burazer, Kristina Jovanović, Ana Korać, Barbara Milovanov, Ivana Dubovac, Miroljub Turajlija, Milan Milosavljević, Marko Nikolić ml., Vladan Savić, Aleksandar Dunić, Ana Simić, Nataša Balog, Bojan Gavrilović, Marko Bogdanić i Tatjana Popović, uz vokalnu podršku suđaja i solista hora.
Ovaj raskošni scenski spektakl upotpuniće i vanserijski nastup kompletnog Baleta, Hora i Orkestra Pozorišta na Terazijama, koji pod vođstvom soliste baleta Milana Gromilića i koncertmajstora Jelene Dimitrijević i Katarine Kojačevski donose svu punu raskoš i emociju ruske muzike i čergi.
Trajanje predstave: 2 časa i 30 minuta (sa pauzom)

GORKI I NjEGOVI CIGANI
Mladić koji se zvao Aleksej Maksimović Pješkov sin siromašnog radnika,siroče koje je rano ostalo bez oca, lađar, kuvar, pevač, skitnica i samouk – imao je dvadeset i četiri godine kada je dospeo u tamnicu. Bilo je to 1892.godine. Uzevši tada pseudonim pod kojim ga poznaje svetska literatura, Maksim Gorki u tamnici piše svoju prvu pripovetku: Makar Čudra. Iako prva, ova pripovetka koja je “zrelo štivo” i sa zanatske, i sa tematske i sa umetničke strane – poslužiće mnogo decenija kasnije, kao osnov za film i mjuzikl Cigani lete u nebo.
Pripovetka je klasičan obrazac “duple ekspozicije”. Makar Čudra, Ciganin, priča na obali mora, pod vetrom i talasima, o svom ciganskom sabratu Lojku Zobaru i njegovoj ljubavi prema lepoj Ciganki Radi. Makar Čudra je tema za sebe, pisac ga skicira kao profil snažne ličnosti, tako da bi i on sam mogao da bude tema jedne priče. Gorki daje Makaru ulogu pripovedača da bi ispričao začudnu istoriju jedne ljubavi. Ta istorija je zanimljiv fabulativni ram za široku sliku koju pisac i njegov junak slikaju pred čitaocem. Napisana u Tiflisu, u stanu političkog izgananika Kaljužnog, objavljena u dvevnom listu “Kavkaz”, ona stoji – hronološki i umetnički – na čelu svih izabranih i sabranih dela Maksima Gorkog.
Gorkijevi Cigani nose u sebi elemente romantičarskih legendi koje, međutim, pripovedaju pučki pripovedači. Njih autor sreće kraj čergi, u stepama, za vreme lutanja beskrajnim prostorima svoje domovine Rusije. U tim se novelama, zatim, pojavljuju i likovi skitnica – “bosjaka”, u kojima Gorki otkriva visokeljudske kvalitete, specifičnu životnu filozofiju, često izraženu u brojnim aforizmima i sentencama. Njegovi junaci lišeni su društvenih dogmi i lako prekoračuju norme društvenog ponašanja, upravo zato što ne zavise sudbinski od materijalnih dobara. Jednom rečju – oni su slobodni. Zbog takvih osobina njegovih novela, Gorkog su u prvo vreme smatrali predstavnikom ruskog modernizma, dok se u vezi sa njegovim likovima najčešće spominjalo Ničeovo ime.
Najzad, nesumnjivo je jedno: novelistički likovi Gorkog- Makar Čudra i starica Izergil, Lojko Zobar i prelepa Ciganka Rada – jesu ponosni, smeli i snažni ljudi koji su suprostavljeni poniznim, ropskim i slabim. Takvi likovi, takvi ljudi i takvi Cigani, samo i mogu “da lete u nebo”. Zemlja je za njih pretesna.
Premijera predstave, u režiji Vladimira Lazića, bila je 17. aprila 2004. godine i od tada se uvek igra pred prepunom salom kako na matičnoj, tako i drugim scenama širom zemlje i van nje.
Iako na početku svog scenskog života ovaj komad nije bio ohrabren od strane pozorišne kritike, on je rastao i transformisao se u vrlo specifičnu energiju ansambla koji sa sve većim žarom izvodi najlepše ruske pesme Jevgenija Doge oslikavajući jednu od najpoznatijih ljubavnih priča, ali jednako baveći se pitanjem granice slobode, ponosa i društvenih normi.
Tokom gotovo dve decenije izvođenja, menjali su se i učesnici u predstavi, a najveću promenu predstava je doživela početkom 2020. godine. Naime, Ivan Bosiljčić i Milena Vasić su nakon šesnaest godina predali uloge mlađim kolegama sa željom da nastave uspeh ove predstave u godinama koje slede. Nikola Šurbanović preuzeo je ulogu čuvenog kradljivca konja Lojka Zobara, a nakon velike audicije, uloga Rade dodeljena je Mioni Marković i Oliveri Dragičević (u ravnopravnoj alternaciji).
Šta je, zapravo, tajna dugovečnosti ovog mjuzikla?
“Nema više slobode, Rado. Ni za tebe ni za mene – kaže Lojlo Zobar. Ima li je ako ima ljubavi? Traganje za slobodom je traganje za sopstvom, shvatanje da je ljubav jedina, celovita i smislena. Svi glumci su verovali u ovu predstavu, iako su u početku postojale različite kritike i stavovi. Ipak, ta razmena emocija između nas i publike je ovu predstavu oblikovala, nadogradila i sačuvala. Zbog toga oni vole “Cigane” jer sa Radom i Zobarom uzleću do te slobode i na kraju plaču. To je neka radosna tuga!”
Milena Vasić
“Autentična potraga za slobodom je najveći adut predstave “Cigani lete u nebo”, a publika nam se iznova vraća jer i svako u gledalištu za istim čezne. To je ta tema slobode koju je Maksim Gorki otvorio u svojoj pripovetci, a koju mi otkrivamo već dve decenije na sceni Pozorišta na Terazijama. Ona je u rečima, muzici, u odnosima i svakom pokretu koji izvodimo uvek iznova.
Ova tema je u našem vremenu aktuelnija nego ikad. Koliko smo daleko od slobode? Ima li je uopšte? Naši junaci doživljavaju tragičan kraj u odbrani te slobode onako kako je lično shvataju. Smatram da je njihov izbor mogao biti i drugačiji – umesto razarajuće strasti, u sebi su mogli probati da probude ljubav koja sve trpi, koja je blagotvorna. Da izaberu život .
Eto ta mogućnost, to je zapravo prostor naše slobode. A stradalna sudbina Zobara i Rade duboko potresa, jer svakoga od nas stavlja pred mogućnost boljeg izbora.”
Ivan Bosiljčić
„Skoro da ne postoje predstave koje ljudi gledaju po deset, dvadeset ili trideset puta. Koja je tajna predstave “Cigani lete u nebo”? To nije samo tekst velikog pisca Maksima Gorkog. Nije ni samo čarobna muzika koju svi pevamo kada nam je teško ili lepo. Na kraju, to je najdublja ljudska priča o tome za šta je vrednije živeti i umreti: za ljubav ili za slobodu. Rada i Lojko Zobar neće da žive bez slobode, a ne mogu da žive bez ljubavi.”
Miona Marković
“Ovo je priča o čoveku i njegovim željama, strahovima, hrabrosti, ljubavi. Mnogi se sa tim mogu identifikovati. Ona je poučna, a ovaj mjuzikl je oživljava na jedan jedinstven i magičan način, stoga verujem da je to najveći razlog dugog života ove predstave.”
Nikola Šurbanović
“Predstava koja ima tako dug život kao sto su “Cigani” – to može samo predstava satkana od ljubavi, energije ljudi koji je čine, njihove predanosti. A sve to je ovaj ansambl, i više od toga! Najveći adut ove predstave je duša od koje su satkani i likovi koji obitavaju u njoj. To je nama koji igramo zanosno, strastveno, emotivno, iskreno. Samim tim i publici koja je deo te magije koja traje devetnaest godina! Meni je čast da budem deo nje i da dam sve od sebe da čuvam ono sto sam dobila u nasleđe! Neka traje još toliko na radost budućim generacijama!”
Olivera Bacić
NAPOMENA: U četvrtak 4. juna ansambl mjuzikla Cigani lete u nebo proslavio je svoje 400. izvođenje. Tokom 22 godine svog scenskog života, mjuzikl Cigani lete u nebo pogledalo je više od 200 000 gledalaca kako na matičnoj, tako i na scenama širom zemlje i van nje.

Fjord
2026-07-06
Fjord
r: Cristian Mungiu
Rumunija, Norveška, Francuska, Danska, Finska, Švedska
2’ 26’’
*datum projekcije: ponedeljak, 6. jul u 21.00 čas

„Razgovor budućih prijatelja“ na 39. Barskom ljetopisu
2026-07-07
KNJIŽEVNI PROGRAM
Plato Doma Kulture
7.jul u 21.00

„Razgovor budućih prijatelja“ na 39. Barskom ljetopisu
U okviru književnog programa 39. Festivala „Barski ljetopis“, u utorak, 7. jula sa početkom u 21.00 na platou ispred Dvorca kralja Nikole, biće upriličeno izuzetno književno veče pod nazivom „Razgovor budućih prijatelja“. Ovaj ekskluzivni program spojiće dva eminentna i regionalno priznata autora današnjice – Anta Tomića i Enesa Halilovića. Sam naslov programa simbolično aludira na činjenicu da se ova dva velika pisca ranije nisu lično sastajala, te da će barska publika imati jedinstvenu priliku da prisustvuje njihovom prvom zajedničkom razgovoru i razmjeni kreativnih energija.
Ante Tomić (Split, 1970) istaknuti je hrvatski književnik i novinar. Autor je kultnih i višestruko nagrađivanih romana poput „Što je muškarac bez brkova“ i „Ništa nas ne smije iznenaditi“, koji su doživjeli izuzetan uspjeh kako kod čitalaca, tako i kroz pozorišne i filmske adaptacije. Poznat po svom oštrom, duhovitom i pronicljivom stilu, Tomić je dobitnik brojnih novinarskih i književnih priznanja, a regionalnoj publici je prepoznatljiv i po britkim kolumnama u kojima secira društvenu i političku stvarnost naših prostora. Dobitnik je prestižne nagrade Kiklop za hit godine, kao i nagrade Hrvatskog novinarskog društva za najbolju reportažu i kolumnu. Njegov filmski rad takođe je visoko vrednovan, pa je kao koautor scenarija za film „Ustav Republike Hrvatske“ osvojio prestižnu Zlatnu arenu za scenario na Pulskom filmskom festivalu.
Enes Halilović (Novi Pazar, 1977) je renomirani pisac, pjesnik, dramski autor i novinar, čija su djela prevedena na više od trideset svjetskih jezika. Osnivač je uticajnih književnih časopisa „Sent“ i „Eckermann“, a njegove drame i romani, poput uspješnica „Ako dugo gledaš u ponor“ i „Zidovi“, uspješno su adaptirani za pozorišnu scenu i film. Halilović je redovni član Slovenske akademije nauka i umetnosti u Bugarskoj i važi za jednog od najautentičnijih i najnagrađivanijih glasova savremene balkanske književnosti.

Otvaranje bARS segmenta uz „best of“ izdanje hroničara barskog duha
2026-07-08
bARS
Srijeda, 8. jul u 21.00
Plato Doma kulture

Otvaranje bARS segmenta uz „best of“ izdanje hroničara barskog duha

Program ovogodišnjeg bARS-a, segmenta Barskog ljetopisa posvećenog lokalnim autorima i kulturnoj baštini Bara, započinje promocijom knjige Milana Vujovića – “Barske priče, odabranih 156, knjiga V”. Riječ je o svojevrsnom, luksuznom “best of” izdanju u kojem se nalaze 165 odabranih priča iz prethodne četiri knjige sa istim naslovom. Među njima su uvrštene i neke sasvim nove, ali i malo „umivene“, stilski dotjerane verzije starijih priča. Pored tekstualnog dijela, posebnu vrijednost ovoj monografiji daje i njen drugi dio, koji čini 48 autentičnih fotografija Bara u boji, autora Sergeja Zabijaka.
Milan Vujović je rođen 1959. godine u Baru. Čitav radni vijek proveo je u Radio Baru kao novinar i urednik, ostajući duboko utkan u društveni i kulturni život grada. Objavio je desetak naslova, među kojima se izdvajaju i tri romana: „Agnostik ili kako je Jagoš završio pravo“, „Ništa se nije promijenilo“ i „Počelo je s nesanicom“. Vujović je dobitnik brojnih novinarskih nagrada, kao i najvećeg opštinskog priznanja – Nagrade oslobođenja Bara, koja mu je uručena 2018. godine.
U predgovoru za petu knjigu „Barskih priča“, prof. dr Tihomir Brajović je zapisao:
„Od uvodne anegdote o Selim-begu Mustafiću, legendarnom izumitelju slogana ’Nema Bara do cara!’, preko brojnih zapisa o dogodovštinama i dosjetkama poznatih i manje poznatih Barana svih doba, uzrasta, ideoloških uvjerenja i vjera u širokom rasponu i razmjeru, pa sve do završne crtice, u kojoj se sakupljač na usta drugoga šeretski nasmijao sam sebi, sasvim kratki ili tek nešto malo duži tekstovi sabrani u ovoj knjizi, zabavni su, informativni, nerijetko i poučni primjeri nerazdruživog spoja postojanog čojstva i nezatomljivog humora koji je, moglo bi da se kaže, izraz naročitog barskog duha, te posebne mješavine južnjačke dovitljivosti i došljačkog sjevernjačkog etosa kao spone ovoga sa prošlim vremenima i predanjima. Ne podliježući iskušenju suvišnosti, nego bilježeći neposredno, razumljivo, s tek diskretnim sugestijama u stilizaciji i naznakama u poenti, Milan Vujović otvorio nam je mogućnost da te tekstove čitamo kao nastale, kako se to često kaže, ’iz glave cijelog naroda’.“
Pozivamo sugrađane i sve goste Bara da u srijedu veče na Platu Doma kulture, kroz prepoznatljivi humor i autentične zapise Milana Vujovića, zajedno otvorimo ovogodišnju bARS selekciju i proslavimo duh našeg grada.
Ulaz na promociju je slobodan. Dobro došli!

„Urnebesna tragedija“ na 39. Barskom ljetopisu
2026-07-09
POZORIŠNI PROGRAM
Ljetnja scena Doma kulture
9.jul u 21.30
„Urnebesna tragedija“ na 39. Barskom ljetopisu
U okviru pozorišnog programa 39. Festivala „Barski ljetopis“, u četvrtak, 9. jula sa početkom u 21.30 na Ljetnjoj sceni Doma kulture, biće odigrana predstava „Urnebesna tragedija“, rađena po kultnom tekstu Dušana Kovačevića, u režiji i adaptaciji jednog od najvećih regionalnih pozorišnih stvaralaca, Jagoša Markovića.
Ova predstava je nastala kao velika i uspješna koprodukcija Narodnog pozorišta u Beogradu i Narodnog pozorišta Republike Srpske iz Banja Luke.
Prošlo je više od tri decenije od prvog pojavljivanja ovog komada na sceni (1991), a ova klasična komedija narušenog identiteta danas zvuči aktuelnije nego ikada. Kroz prepoznatljiv kovačevićevski spoj urnebesnog i tragičnog, predstava u fokus stavlja porodicu kao destruktivni epicenter našeg života i svijet u malom, otvarajući pitanja nasilja, gubitka sopstva i apsurda u kojem živimo.
Autorski tim
Molina Udovički Fotez, Matija Vučićević, Bojana Nikitović, Jagoš Marković, dr Ljiljana Mrkić Popović, Vuk Miletić, Miloš Golubović, Tanja Milijević, Tara Lazarević, Nevena Saraković
Glumački ansambl
Nikolina Friganović, Željko Erkić, Petar Vasiljević, Nela Mihailović, Aleksandar Vučković, Sandra Bugarski, Branko Vidaković, Ljubiša Savanović, Marija Nedeljkov
Trajanje predstave: 2 sata

„Snovi su me probudili“ na 39. Barskom ljetopisu
2026-07-10
LIKOVNI PROGRAM
Umjetnička galerija „Velimir A. Leković“
10, jul u 21.00 Izložba

„Snovi su me probudili“ na 39. Barskom ljetopisu

U okviru likovnog programa 39. Festivala „Barski ljetopis“,u petak, 10. jula sa početkom u 21.00 u Umjetničkoj galeriji „Velimir A. Leković“, biće svečano otvorena izložba pod nazivom „Snovi su me probudili“, istaknutog crnogorskog slikara Miomira Miša Vemića. Ovo je ujedno i prva izložba u ovogodišnjoj selekciji koju potpisuje selektor likovnog programa, akademski slikar Goran Ćetković. Barska publika imaće ekskluzivnu priliku da se prepusti snažnom i autentičnom likovnom svijetu ovog autora, prepoznatljivog po ekspresivnoj snazi, dubokoj introspekciji i specifičnoj umjetničkoj filozofiji koja nikoga ne ostavlja ravnodušnim.
Miomir Mišo Vemić (Donja Bukovica, Šavnik, 1954) diplomirao je na likovnom odsjeku Filozofskog fakulteta u Nikšiću, gradu u kojem danas živi i stvara. Tokom svoje bogate i plodne karijere, Vemić je organizovao Prvo proljećno internacionalno bijenale minijature u Nikšiću (2005) i aktivno učestvovao na brojnim prestižnim međunarodnim umjetničkim simpozijumima i bijenalima. Njegov rad visoko je vrednovan kako u zemlji tako i u regionu, što potvrđuju i značajna priznanja među kojima se izdvajaju nagrada „Paleta Đure Jakšića“ (Požarevac, 2012), nagrada Internacionalnog bijenala akta u Petrovcu, kao i priznanje „Zoran Matić“ u Požegi.
Iza sebe ima čak 47 samostalnih i ogroman broj kolektivnih izložbi u nekim od najznačajnijih galerija i muzeja širom Crne Gore, Srbije, Makedonije, Hrvatske i Švajcarske. O univerzalnosti njegovog slikarskog jezika i međunarodnom ugledu najbolje svjedoči činjenica da se njegova djela danas nalaze u brojnim privatnim i javnim kolekcijama u metropolama poput Čikaga, Londona, Budimpešte i Moskve.

Barski Pop-Rock Talasi
2026-07-11
bARS
Subota, 11. jul u 21.00
Plato Doma kulture
BARSKI POP-ROCK TALASI
Promocija duplog kompilacijskog CD-a: Istorijski muzički projekat koji slavi i dokumentuje barsku scenu
U okviru ovogodišnjeg bARS segmenta Barskog ljetopisa, u subotu, 11. jula sa početkom u 21 čas na Platu Doma kulture, biće promovisan dupli kompilacijski CD „Barski pop-rock talasi“. Riječ je o jedinstvenom muzičkom projektu u državi, kojim Bar postaje jedini crnogorski grad koji je na jednom mjestu objedinio i ponudio kompletnu lepezu autora koji se bave muzikom ove provenijencije.
Ovaj projekat na najbolji način prikazuje veoma bogatu i dinamičnu aktuelnu muzičku pop-rok scenu Bara, donoseći nove, neobjavljene i/ili još uvijek aktuelne snimke. Raspon izvođača je fascinantan – od Gule i „Katapulta“, kao konstante ovdašnje scene punih 40 godina, pa sve do prvog solističkog projekta Ivane Janković, prepoznatljive pjevačice grupe „Grimm“. Kroz materijal dvadeset izvođača različitih senzibiliteta, izdanje mapira sve od indie-rocka, preko metala, mainstream rocka i pop muzike, pa do ambijentalnih instrumentala. U dosadašnjoj regionalnoj muzičkoj istoriji, od sedamdesetih godina naovamo, upravo su ovakvi kompilacioni nosači zvuka bili glavni izvor informacija i dokumentarnih saznanja o stanju scene za buduće istraživače urbanih dešavanja. Urednik i konceptor ovog kapitalnog izdanja je Željko Milović.
Iza ovog projekta stoji „Mediteran Multimedia“, nevladino udruženje i izdavačka kuća posvećena očuvanju, istraživanju i promociji kulturne i istorijske baštine Bara. Udruženje je prepoznatljivo po širokom spektru aktivnosti koje uključuju objavljivanje knjiga i muzičkih izdanja, kao i organizovanje kulturnih manifestacija koje dokumentuju lokalnu istoriju, kulturu i specifičnosti barskog kraja. Do sada je ova izdavačka kuća objavila dva albuma grupe „AkademiA“, dva EP albuma sastava „VIS BEŽ“, te po jedan CD grupa „Makadam“, „Bellmondo“, „Ružin trn“ i „Projekat Villanelle“.
Pozivamo sve ljubitelje dobrog zvuka, hroničare pop-rok kulture i prijatelje festivala da svojim prisustvom podrže ovo veče koje ostaje zapisano kao važan dokument urbane istorije Bara.
Ulaz je slobodan. Dobro došli!

Koncert Ane Rucner na 39. Barskom ljetopisu
2026-07-12
MUZIČKI PROGRAM
Ljetnja scena Doma kulture
Nedjelja, 12. jul u 21.00
Koncert Ane Rucner na 39. Barskom ljetopisu
U okviru muzičkog programa 39. Festivala „Barski ljetopis“, u nedjelju, 12. jula sa početkom u 21.00 čas na Ljetnjoj sceni Doma kulture, barskoj publici i gostima grada predstaviće se svjetski poznata hrvatska violončelistkinja Ana Rucner. Prepoznata po nevjerovatnoj energiji i specifičnom stilu, ova virtuelna umjetnica donosi koncertni spektakl koji pomijera granice tradicionalnog doživljaja klasičnih instrumenata. Ulaz na koncert je slobodan.
Na barskom koncertu, Ana Rucner će izvesti jedinstvene, moderne obrade nekih od najpoznatijih i najuticajnijih svjetskih kompozicija. Na repertoaru će se naći kultna „Karmina Burana“ (Carmina Burana) Karla Orfa, Ravelov neprolazni „Bolero“, kao i strastveni Pjacolin „Libertango“ (Libertango). Poseban pečat koncertu daće maestralna izvođenja Betovenove „Mjesečeve sonate“, kao i njegove čuvene „Ode radosti“. Publiku očekuje i dinamična fuzija tradicionalnih zvukova kroz vatrene ritmove grčkog Sirtakija Mikisa Teodorakisa, rusku narodnu pjesmu „Kalinka“, kao i njenu autentičnu, ekspresivnu interpretaciju poznate makedonske narodne pjesme „Jovano, Jovanke“, što na najbolji način odslikava njen talenat za sintezu klasičnog, folklornog i modernog izraza.
Ana Rucner (Zagreb, 12. februar 1983) jedna je od najinovativnijih muzičarki na regionalnoj i svjetskoj sceni. Široj javnosti postala je prepoznatljiva po jedinstvenom muzičkom izrazu u kojem sa izuzetnim uspjehom kombinuje klasične kompozicije sa elementima tradicionalne i moderne muzike. Njen pristup violončelu karakteriše savršena tehnička preciznost protkana modernim ritmovima i vizuelno upečatljivim nastupom, što njene koncerte čini nezaboravnim audio-vizuelnim iskustvom. Kroz autentičnu sintezu različitih muzičkih žanrova, Rucner uspijeva da klasičnu muziku približi najširem krugu slušalaca, zadržavajući pritom najviše umjetničke standarde izvođenja.
Njen nastup na Ljetnjoj sceni u Baru biće prilika da se publika susretne sa repertoarom koji spaja strast prema klasici i puls savremenog doba, a njena prepoznatljiva scenska ekspresivnost savršeno će se uklopiti u autentični ambijent festivalskog prostora, najavljujući muzički događaj koji će nesumnjivo obilježiti ovogodišnju muzičku selekciju „Barskog ljetopisa“.

Promocija knjige „Kratke priče o beskrajnoj vodi“ Mitra Miša Škuletića
2026-07-14
bARS
Utorak, 14. jul u 21.00
Plato Doma kulture
Kratke priče o beskrajnoj vodi Mitra Škuletića
Mitar Mišo Škuletić
Rođen 1969. u Baru. Djetinjstvo proveo u Baru i Nikšiću. Diplomirao na Fakultetu za pomorstvo, Kotor. Život je posvetio muzici i pomorstvu. Bio je član barskih bendova “Don Kihot”, “Katapult”, “Belmondo”, “Grimm”, a danas je klavijaturista grupe “Akademia”. Plovio je na brodovima crnogorskih i inostranih kompanija.
Književnost doživljava, kako kaže, “kao najpouzdaniji put iz pomalo sumorne stvarnosti”. Na objavljivanje knjige se odlučio na nagovor prijatelja.
Živi naizmjenično u Baru i Podgorici. Vrijeme posvećuje radu na muzici svog benda, kao i solo projektima elektronske muzike.
Najviše na svijetu voli svoju ćerku Kseniju.
***
“Priče pomorca i muzičara, Mitra Miša Škuletića, vodiči su kroz rtove i ekvatore zemaljskih polulopti, ali na njihovoj mapi nema preciznih koordinata – svaka njegova priča, mada naslovljena ili u tkivu teksta markirana određenom tačkom svijeta koju nam autor najtananije opisuje, onom finoćom oka koje ne gleda kroz dvogled radoznalog putnika i bilježi šarenilo na trgovima već zalazi u ćorsokake, spušta uže i sidro u mračne i skrivene dubine, neprestano tragajući za onim što je iza pukog dekora.
Stoga je ova zbirka sa primjesama i putopisnog i epistolarnog, dnevničkog, ispovjednog, memoarskog žanra, ali prije svega egzistencijalnog, jer njeni glavni nosioci i fabularne okosnice nisu predjeli već lica i njihova srca. To su Mišove mape vodilje zbog kojih nikad nije izgubio kompas na dalekoj pučini.
Katarina Sarić

Muzička drama „Osmijeh za Mariju Mihailovič“ – Koprodukcija JU Kulturni centar Bar i Gradskog pozorišta Podgorica
2026-07-15, 2026-07-16
POZORIŠNI PROGRAM – PREMIJERA
Ljetnja scena Doma kulture
Srijeda, 15. jul u 21.30 (Repriza: četvrtak, 16. jul u 21.30)
Muzička drama „Osmijeh za Mariju Mihailovič“ – Koprodukcija JU Kulturni centar Bar i Gradskog pozorišta Podgorica
U okviru pozorišnog programa 39. Festivala „Barski ljetopis“, u srijedu, 15. jula sa početkom u 21.30 časova na Ljetnjoj sceni Doma kulture, biće premijerno izvedena muzička drama „Osmijeh za Mariju Mihailovič“, rađena u koprodukciji JU Kulturni centar Bar i Gradskog pozorišta Podgorica. Ova dugoočekivana pozorišna premijera, po tekstu i u režiji istaknutog crnogorskog stvaraoca Obrada Nenezića, donosi autentičan teatarski izraz inspirisan likom i djelom narodnog heroja Čedomira Ljuba Čupića. Muziku za kompoziciju potpisuje Slobodanka Bobana Dabović Đurić. Prva repriza predstave zakazana je za naredni dan, četvrtak, 16. jul, u istom terminu.
„Osmijeh za Mariju Mihailovič“ predstavlja dramu o ljudima čija su djela i ideje postale legende, što potvrđuje i činjenica da se fotografija Ljuba Čupića nalazi u mnogim muzejima Drugog svjetskog rata širom svijeta. Autorski tim naglašava da ovo nije istorijska već paraistorijska, biografska ili ratna drama, već prevashodno antiratni komad inspirisan čovjekom koji je postao jedina istinska pop-ikona u Crnoj Gori. Koristeći moderan koncept fragmentalne dramaturgije, predstava donosi priču ne onako kako je striktno bilo, već kako je moglo biti, težeći da od zaborava sačuva i istinu i mit o narodnom heroju i njegovim saborcima različitih vjera i nacionalnosti, ujedinjenim oko zajedničkog cilja – slobode.
Izbjegavajući socrealistički pristup u pisanju i inscenaciji, predstava se oslanja na (post)modernistički koncept i estetiku koja komunicira sa savremenim gledaocem svih generacija i ideologija. Pored izraženih umjetničkih i humanih dometa, ovaj projekat nosi i preventivno-edukativni karakter, afirmišući antifašističku misao i ukazujući na opasnosti globalne duhovne krize i populističkog povampirenja duhova prošlosti. Sama forma muzičke drame nastajala je kroz proces koji je trajao bezmalo dvije decenije, a iz čije je prve verzije proistekao i istoimeni, izuzetno čitani i prodavani roman Obrada Nenezića, što garantuje plodnu ideju koja će privući kako stručnu, tako i široku pozorišnu publiku.
Riječ reditelja (Obrad Nenezić):
„Muzička drama ’Osmijeh za Mariju Mihailovič’ inspirisana likom i djelom narodnog heroja Čedomira Ljuba Čupića, je drama o ljudima čija su djela i ideje postale legende ne samo balkanskih prostora, već i šire, što svjedoči fotografija narodnog heroja Ljuba Čupića u mnogim muzejima II svjetskog rata širom svijeta. Ovo nije istorijska već paraistorijska drama. Takođe, ovo nije ratna, nego antiratna drama, kao što nije biografska drama, već drama inspirisana likom i djelom čovjeka koji je postao jedina popikona u Crnoj Gori.
Prevashodno, cilj projekta ’Osmijeh za Mariju Mihailovič’ je, prije svega, vraćanje iskonskih poetskih vrijednosti muzičkom i dramskom teatru, kao i njegovanje antifašističke misli koja je neophodna u trenucima kada se fašistički duhovi povampiruju, uzimaju drugačije kostime i oblike, te nehumano djeluju na elementarne demokratske, nacionalne, vjerske, rasne, rodne i druge slobode. Ova predstava će na moderan način frangmentalne dramatugije ispričati priču o Ljubu Čupiću, ali ne onako kako je bilo, već kako je moglo biti (Aristotel), jer niko pouzdano ne zna njegov život, a čitava planeta poznaje njegovu smrt; i na taj način sačuvati od zaborava i istinu i mit o narodnom heroju, čija je fotografija popikona na svim meridijanima, ali i njegovih saboraca koji su raznih vjera i nacionalnosti, a okupljeni oko jednog cilja – slobode, bez obzira na različitosti.
Tragično i traumatično iskustvo XX vijeka koje se može kao nijedan vijek prije pohvaliti svojim progresom, ali i nasiljem i zločinima, a kulminacija tog varvastva svakako je fašizam… Danas, imamo globalnu duhovnu krizu, a čini se, prije svega, populističko povampirenje pomenutih duhova prošlosti, pa ovaj projekat pored edukativnog, umjetničkog i humanog… ima i preventivni cilj ukazivanje na probleme, na ono čime se ne može ponositi nijedna era, a koje prijeti svakoj eri, pa i našoj.
Sama forma muzičke drame predstavlja drugačiji pristup, a drugačijost u umjetnosti predstavlja korak ispred. Ta ideja i stvaranje traje bezmalo dvije decenije, pa je od prve verzije mjuzikla nastao istoimeni roman ’Osmijeh za Mariju Mihailovič’ koji je jedan od najprodavanijih i najčitanijih romana savremene crnogorske književnosti. Izbjegavajući socrealistički pristup i u pisanju, ali i u inscenaciji, i primjenjujući (post)modernistički koncept, sigurni smo da je to estetika koju najbolje čita savremeni gledalac, gledalac svih ideologija, vjera, nacija i generacija, koje miri jedina popikona na ovim prostorima, popikona Ljubo Čupić.“

Izložba „Reč, dve o ljudima“
2026-07-17
LIKOVNI PROGRAM
Umjetnička galerija „Velimir A. Leković“
Petak, 17. jul u 21.00

Izložba „Reč, dve o ljudima“
U okviru likovnog programa, u petak, 17. jula sa početkom u 21.00 čas u Umjetničkoj galeriji „Velimir A. Leković“, biće svečano otvorena samostalna izložba istaknutog beogradskog slikara Stojana Milanova, pod nazivom „Reč, dve o ljudima“. Ovu postavku, koja barskoj likovnoj publici donosi zrelu i duboko promišljenu slikarsku poetiku, potpisuje selektor, akademski slikar Goran Ćetković. Posjetioci i stručna javnost imaće priliku da se prepuste djelima koja predstavljaju izuzetan primjer savremene figuracije i donose autentičan, intimistički jezik u posmatranju ljudske prirode i njenog prostornog konteksta.
Stvaralaštvo Stojana Milanova, uokvireno ciklusom „Reč, dve o ljudima“, svjedoči o dubokoj fascinaciji ljudskom figurom i urbanim pejzažom kao primarnim tematskim preokupacijama. Realizovani u tehnici ulja na platnu, njegovi radovi ne teže pukoj deskripciji ili fotorealističkom prenošenju viđenog; oni su plod sublimacije unutrašnjih stanja, atmosfera i psiholoških slojeva čovjeka modernog doba. Arhitektonska background-osnova umjetnika suptilno se osjeća u unutrašnjoj tektonici slike, u načinu na koji Milanov gradi kompoziciju, kontroliše prostor i postavlja figuru u dijalog sa okruženjem. Njegov potez je istovremeno strukturalan i ekspresivan, a bogata materijalnost bojenog sloja stvara specifičnu svjetlost i melanholični ton, ostavljajući posmatraču prostor za tiho promišljanje i ličnu interpretaciju svake scene.
Stojan Milanov je rođen 1963. godine u Beogradu, gdje je i diplomirao na Arhitektonskom fakultetu. Od 1985. godine profesionalno se bavi slikarstvom u statusu samostalnog umjetnika. Član je Udruženja likovnih umjetnika primijenjenih umjetnosti i dizajnera Srbije (ULUPUDS) i Udruženja likovnih umjetnika Srbije (ULUS). Tokom svoje višedecenijske i bogate karijere, učestvovao je na brojnim samostalnim i kolektivnim izložbama, prestižnim međunarodnim art simpozijumima i likovnim kolonijama, potvrđujući svoj rad kao nezaobilaznu i visoko vrednovanu tačku na regionalnoj likovnoj sceni.

„Blank“ na 39. Barskom ljetopisu
2026-07-18
POZORIŠNI PROGRAM
Ljetnja scena Doma kulture
18.jul u 21.30
„Blank“ na 39. Barskom ljetopisu

U okviru pozorišnog programa 39. Festivala „Barski ljetopis“, u subotu, 18. jula sa početkom u 21.30 na Ljetnjoj sceni Doma kulture, biće odigrana predstava „Blank“, nastala po istoimenom romanu Feđe Štukana, u režiji i adaptaciji Kokana Mladenovića.
Ova predstava je nastala u koprodukciji „Kamernog teatra 55“ i Udruženja „Moje pozorište“.
Iskrena i nevjerovatna priča o čovjeku koji u prvom licu pripovijeda o paklu kroz koji je prošao, ispričana veoma čisto, otvoreno i bez uvijanja, ostavlja vas bez daha. Urađena u fragmentarnom stilu, žanrovski više koncert sa dramskim elementima nego klasični mjuzikl, „Blank“ je jedan vrtoglavi rolerkoster nabijen emocijama koji publiku u prvih nekoliko minuta zgrabi i ne ispušta sve do posljednje numere, do finalnog mraka. Predstava, poput romana, hrabro i bez filtera govori o stvarima onakvim kakve one jesu, upire prstom, proziva, ukazuje i na površinu izbacuje sav onaj mulj koji nas godinama guši i koji čini da živimo u sistemu straha, mržnje, nacionalizma i jeftinih droga…
Autorski tim Feđa Štukan, Kokan Mladenović, Vedran Fajković, Adisa Vatreš Selimović, Aleksandra Pecić Mladenović, Amila Terzimehić, Dženat Dreković, Bojana Jagličić
Glumački ansambl Maja Izetbegović, Sabit Sejdinović, Davor Golubović, Dina Mušanović, Senad Alihodžić, Feđa Štukan, Amar Selimović, Enes Kozličić, Anja Kraljević, Nadine Mičić, Aldin Omerović, Alen Muratović, Merima Ovčina, Elma Juković, Sin Kurt
Bend Feđa Štukan, Aldin Omerović, Ismar Žalica, Vedran Fajković

„Frekvencija - Vibracija - Energija“
2026-07-19
bARS
Nedjelja, 19. jul u 21.00
Kreativni hab / Stari grad Bar

„Frekvencija – Vibracija – Energija“
U okviru bARS selekcije, u nedjelju, 19. jula sa početkom u 21.00 čas u prostoru Kreativnog haba u Starom gradu Baru, biće svečano otvorena samostalna izložba magistra grafike Relje Dedeića pod nazivom „Frekvencija – Vibracija – Energija“. Ovu intrigantnu postavku, koja otvara novu dimenziju u okviru ovogodišnjeg festivalskog programa, potpisuje selektor Željko Milović. Barska publika i stručna javnost imaće priliku da se susretnu sa radovima koji radikalno napuštaju konvencionalne slikarske okvire, donoseći autentičan spoj naučne misli, filozofije i apstraktnog vizuelnog eksperimenta.
Postavka „Frekvencija – Vibracija – Energija“ polazi od premise da u kosmosu, kao i u umjetnosti, ništa ne miruje – sve se kreće i sve vibrira. Oslanjajući se na teoriju struna (string theory), prema kojoj je svemir velika simfonija vibrirajućih niti, Dedeić koristi apstraktne i nekonvencionalne tehnike kako bi vizuelno materijalizovao nevidljive sile koje oblikuju našu stvarnost. U vremenu savremenog života „unutar piksela“, umjetnik ukazuje na to da energija, vođena specifičnim frekvencijama, tvori geometrijske oblike nalik mandalama. Ti oblici, kako primjećuje istoričarka umjetnosti Katarina Ilić, postaju „tajanstvena saopštenja nesvjesnog“, pretvarajući svemir iz hladnog, praznog prostora u dinamično informacijsko polje u kojem posmatrač prestaje biti puki recipijent i postaje dio sveopšte kosmičke arhitekture.
U Dedeićevoj sferi ekspresionističko-apstraktnog slikarstva, boja se manifestuje kao čista frekvencija i fizika svjetlosti. Shvatajući boju ne kao statičnu materiju, već kao interpretaciju svjetlosnih talasa u ljudskom mozgu, autor stvara specifičan „notni sistem palete“. Njegov postupak nalikuje suptilnoj i slojevitoj kompoziciji grupe AIR „La Femme D’argent“ – on ne miješa samo pigmente, već manipuliše frekvencijama i ponire u fraktalna stanja objekata. Težeći čistoj sinesteziji i fenomenu „slušanja boja“, radovi iz ovog ciklusa predstavljaju treperenje bića u traganju za sopstvenim izvorištem, uspješno prevodeći zvučnu vibraciju i muziku u vizuelni oblik neugasive svjetlosti.

Minotaur
2026-07-19
Minotaur
r: Andrey Zvyagintsev
Francuska, Letonija, Njemačka, Rusija
2’ 15’’
*datum projekcije: nedelja, 19. jul u 21.00 čas

Sheep in the Box / Hako no naka no hitsuji
2026-07-20
Sheep in the Box / Hako no naka no hitsuji
r: Hirokazu Koreeda
Japan
2’ 6’’
*datum projekcije: ponedeljak, 20. jul u 21.00 čas

„Oko svijeta“ na 39. Barskom ljetopisu
2026-07-21
KNJIŽEVNI PROGRAM
Plato ispred Dvorca kralja Nikole

jul u 21.00

„Oko svijeta“ na 39. Barskom ljetopisu
U okviru književnog programa 39. Festivala „Barski ljetopis“, u utorak, 21. jula sa početkom u 21.00 na platou ispred Dvorca kralja Nikole, biće predstavljena prva knjiga putopisa „Oko svijeta“ autora Edina Krnića. Riječ je o autentičnom putopisnom djelu koje donosi lična svjedočanstva sa putovanja kroz 23 države obuhvatajući sve kontinente, uz susrete sa različitim narodima, kulturama i životom u udaljenim i teško dostupnim krajevima. Knjiga ne govori samo o putovanjima, već o svijetu kakav zaista jeste, naglašavajući koliko su ljudi, uprkos razlikama, u suštini slični. Sa autorom će tokom večeri razgovarati Vanja Kovačević, novinar RTCG.
Edin Krnić (Tuzi, 1968) je prepoznatljivi crnogorski putopisac, autor i producent dokumentarne putopisne emisije „Oko svijeta sa Edinom Krnićem“, koja se emituje na nacionalnom javnom servisu RTCG od septembra 2022. godine. Aktivno putuje od 2004. godine, a svoja putovanja je počeo da dokumentuje od 2015. godine kroz bogat video i foto-sadržaj, bilježeći svakodnevni život, kulturu i običaje lokalnih zajednica, često i autohtonih plemena Azije, Afrike, Latinske Amerike i Pacifika. Za svoj doprinos i autentičan pristup promociji različitih kultura, Krnić je 2019. godine dobio nagradu opštine Tuzi, a iste godine mu je dodijeljeno i počasno državljanstvo Palestine kao znak zahvalnosti za predstavljanje javnosti palestinske svakodnevnice.
Učesnici programa Edin Krnić, Vanja Kovačević
